Thomas Jensen (S), 2008-05-13:
Vi skal gøre så meget, vi kan, for at nedbringe energiforbruget her i Danmark, og vi skal gøre så meget, vi kan, for at nedbringe CO2-udslippet.
Efter 6 år med VKO-flertallet er Danmark ikke længere et foregangsland på energi- og klimaområdet.
Derfor skal vi gøre alt, hvad vi kan, for at bringe Danmark tilbage på klimasporet.
For det haster virkelig med at komme i gang.
Danmarks CO2-udslip er steget for første gang i 15 år, energiforbruget er steget 4 år i træk, og det er en deprimerende udvikling, som ene og alene skyldes regeringens laden stå til og manglende vilje til at erkende, at det stigende CO2-udslip og den globale opvarmning er menneskeskabt og hænger sammen.
Udviklingen med stigende energiforbrug og CO2-udslip skal vendes hurtigst muligt.
Vi skal producere en markant højere andel af vores energi med vedvarende energiformer.
Her handler det om vindenergi, men også om en lang række af de andre lovende teknologier, så vi med årene kan blive lige så succesfulde, som vi blev det med vindenergi i 1990'erne.
Men på forbrugersiden skal vi gøre meget mere for at spare på energien i alle de små hjem landet rundt.
I den nyligt indgåede energiaftale er der klare mål for energibesparelser.
Nærværende beslutningsforslag vil både nedbringe energiforbruget og sænke den danske udledning af CO2.
Derfor ser Socialdemokraterne med positive øjne på beslutningsforslaget.
Der er to barrierer for at øge antallet af elsparepærer i de danske hjem.
For det første har nogle forbrugere haft dårlige erfaringer med kvaliteten og farvenuancerne i førstegenerationselsparepærer.
Problemet med belysningskvaliteten fra elsparepærer er løst.
Udviklingen af elsparepærer er nemlig kommet til anden generation, og farvenuancerne er markant forbedret.
Produktet er altså blevet meget bedre, så forbrugerne sagtens kan skrue elsparepærer i fatningen og få en veloplyst stue.
For det andet er det en barriere, når en pære er sprunget, og man står henne i supermarkedet, at prisforskellen mellem glødepærer og elsparepærer er meget stor.
Elsparepærer er alt for dyre i forhold til glødepærer.
Problemet med prisforskellen mellem almindelige glødepærer og elsparepærer vil blive løst med det her beslutningsforslag: Med den højere afgift på glødepærer vil prisforskellen mindskes betragteligt, og for nogle elsparepærers vedkommende vil prisen ligefrem blive den samme som for glødepærer.
Konsekvensen af beslutningsforslaget vil uden tvivl være, at der kommer mere gang i salget af elsparepærer.
Forslaget vil sænke elforbruget, og fordelen for forbrugeren vil være, at for hver glødepære, der skiftes til en elsparepære, vil elregningen blive reduceret med 70 kr., og CO2-udledningen vil blive mindsket med hele 20 kg om året - og det er kun for én elsparepære.
Afslutningsvis vil jeg dog understrege, at beslutningsforslaget skal ændres, for at Socialdemokraterne kan støtte det.
Og hertil skal det bemærkes, at den forventede adfærdsændring med et markant fald i køb af glødepærer og en lige så markant stigning i salget af elsparepærer vil betyde, at statens merprovenu vil blive kraftigt aftagende.
En afgiftsstigning på 21,25 kr. er til at tage at føle på, og jeg mener, at vi skal se på, hvilke andre tiltag vi kan sætte i gang.
Jeg synes, vi skal sætte gang i arbejdet i EU og sænke den straftold, som EU lægger på billige energisparepærer fra Kina.
Ved at sænke EU's told kan vi også løse de problemer, der er med grænsehandelen, hvor man ofte ser, at folk køber et stort parti glødepærer.
Kort sagt støtter Socialdemokraterne intentionerne i forslaget, men det skal være provenuneutralt, og så skal EU i gang med at sænke straftolden på elsparepærer.